b"\n_START_ARTICLE_\nBrother Records\n_START_PARAGRAPH_\nBrother Records er et plateselskap og et foretak etablert i oktober 1966. Selskapet har immaterialretten til The Beach Boys, alle opphavsrettigheter inkludert varemerket \xc2\xabThe Beach Boys\xc2\xbb. Bandets \xc3\xb8konomiske r\xc3\xa5dgiver, Nick Grillo, etablerte Brother Records p\xc3\xa5 grunn av Capitol Records' negative innstilling til flere av Brian Wilsons ideer under innspillingene av albumet SMiLE. Brother Records ga bandet st\xc3\xb8rre kontroll over egne l\xc3\xa5ter, ideer og produkter. _NEWLINE_Aksjeeierne var medlemmene av The Beach Boys i 1966: Wilson-br\xc3\xb8drene Brian, Carl og  Dennis, sammen med deres s\xc3\xb8skenbarn Mike Love, deres venn Al Jardine og Bruce Johnston, som solgte sine aksjer i 1971. Da Dennis Wilson d\xc3\xb8de i 1983 ble hans andel solgt tilbake til selskapet for \xc3\xa5 tilbakebetale l\xc3\xa5n. Etter Carl Wilsons d\xc3\xb8d i 1998 ble hans andel overtatt av hans arvinger. _NEWLINE_Plateselskapets f\xc3\xb8rste utgivelse var The Beach Boys-singelen \xc2\xabHeroes and Villains\xc2\xbb og albumet Smiley Smile i 1967, med Capitol Records som distribut\xc3\xb8r. Senere ble en rekke album utgitt av Brothers Records med Reprise Records som distribut\xc3\xb8r, blant andre Sunflower , Holland og 15 Big Ones. Et album av det britiske bandet The Flame ble produsert av Carl Wilson, utgitt p\xc3\xa5 Brothers Records i 1970 og distribuert av Star-day King Records. P\xc3\xa5 slutten av 1970-tallet ble The Beach Boys' album utgitt p\xc3\xa5 Brothers Records og distribuert av Caribou Records gjennom CBS. Fra og med 2007 blir alle nyutgivelser av The Beach Boys-album p\xc3\xa5 CD utgitt sammen av Brother og Capitol Records."